בבילינסון פותחה תוכנה פורצת דרך שמקצרת את זמן ההמתנה במיון ב-45 דקות. מערכת ח”ץ משקללת מידע רפואי של המטופל יחד עם מידע על עומסים במחלקות בזמן אמת וקובעת בשניות, באופן אוטומטי, באיזו מחלקה פנימית לאשפז את המטופל.
בבילינסון הצליחו לקצר את זמני ההמתנה במיון באופן משמעותי ע"י פיתוח תוכנה שממחשבת את תהליך קבלת ההחלטות במיון וקובעת בשניות באיזו מחלקה פנימית לאשפז את המטופל. עד היום, מהרגע בו הוחלט על הצורך באשפוז בפנימית, החל תהליך ידני ארוך של החלטה על המחלקה המתאימה. ההחלטה לוקחת בחשבון פרמטרים אישיים של המטופל אל מול מצב העומסים המשתנה במחלקות ונהלי קבלה נוספים. המעבר מתהליך ידני- שדרש להתעדכן טלפונית במצב העומסים המשתנה בכל מחלקה- לממוחשב הפך את התהליך להרבה יותר יעיל, מדויק, זמין ושקוף וקיצר את הזמנים באופן משמעותי. מערכת ח”ץ פותחה בשיתוף מספר גורמים בביה"ח בניהולה של חגית הנדל, CIO והאחראית על מחשוב או"ש ומידע בבילינסון; נועה בר-גיורא, מנהלת המחלקה לארגון ושיטות; אורית קופלמן, המפקחת על המחלקות הפנימיות בהנהלת הסיעוד; מרינה וולפוביץ ויוני דוידוביץ ממחלקת המחשוב בראשות מיכל שינדלר.
אורית קופלמן, שהגתה את הרעיון: "מערכת האשפוזים הממוחשבת הינה מערכת דינמית המאפשרת שיבוץ מהיר המותאם למצב החולה והמחלקות. היא חשובה מבחינה ניהולית בכך שמאפשרת שקיפות הן להנהלה והן לצוות במחלקות , נותנת מידע מדויק בזמן אמיתי תוך מתן אפשרות למעקב, בקרה וויסות עומסים לשם קבלת החלטה מושכלת לטובת רווחת המטופל".
חגית הנדל מסכמת: "מערכת הח"ץ הינה חלק מאסטרטגית בית החולים המדגישה את שיפור חווית המטופל על ידי התמקדות בנושאים אשר בליבת העשייה ומתן פתרונות "כאן ועכשיו", הוכחנו שוב שכאשר משלבים את כל הגורמים ביחד – הצוותים האמונים על המטופל (משתמשי המערכת) ואנשי המחשוב—התוצאה המתקבלת נותנת ערך מיידי".